section_heading: Povijest
paragraph_text: Jedno od novijih angloameričkih mišljenja da su Tekeste na Floridu došle sa sjevera, nije ničime utemeljeno. Njihov jezik je izumro a sudeći po njihovom plemenskom imenu, i kako ga objašnjava poglavica Pedro Guanikeyu Torres, kao i imajući u vidu da su Arawaki veoma vješti pomorci i da su lako mogli doći do floridske obale, da su oni predstavnici Taino-Arawaka, kako to danas sami sebe i deklariraju. U vrijeme kada u taj kraj dolaze prvi Španjolci, Tequeste su imali glavno naselje (Tequesta) 1513. na ušću rijeke Miami. Ovaj prvi posjetitelj bio je Ponce De Leon. Teško prohodan močvarni teren na kojemu su živjeli Tequeste i susjedna plemena, ograničio je posjete njihovoj zemlji sve do 1567., kada Pedro Menéndez de Avilés podiže vojni garnizon i isusovačku misiju, nakon čega će Indijanci biti pokršteni. Plemena Tequesta, Calusa, Mayaimi, Jeaga, Ais i druga nenavikla na nove bolesti uskoro će im podleći. Godine 1763. posljednji ostaci ovog naroda, oko 80 obitelji napušta svoja plemenska zemljišta i odlaze za Havannu.